Francesco Azopardi
Francesco Azopardi  (5 ta’ Mejju, 1748 – 6 ta’ Frar 1809) kien kompożitur, teoriku tal-mużika u organista Malti.

Bijografija
Francesco Azzopardi (magħruf aktar bħala Azopardi) twieled ir-Rabat, Malta. L-ismijiet tal-magħmudija kienu Giovanni Battista Agostino Francesco Giuseppe. 

Kellu l-ewwel tagħlim fil-mużika minn Michelangelo Vella. Mill-1763 sal-1774 kien Napli, l-ewwel biex jistudja fil-Conservatorio di Sant'Onofrio ta' Porta Capuana taħt it-tmexxija ta’ Carlo Contumacci u Joseph Doll, imbagħad, mill-1767, biex ikompli jipperfezzjona ruħu ma' Niccolò Piccinni. 

Fl-1768 Azzopardi kien diġà kkompona l-ewwel xogħol liturġiku tiegħu, il-Quddiesa fil-Fa (Ms 339). F'Napli offrewlu l-post ta' Maestro di Capella imma xtaq li jmur lura Malta.

Fl-1774 reġa' lura Malta u fit-12 ta' April inħatar organista tal-Katidral ta' San Pawl, l-Imdina, bid-dritt li jsir Maestro di Cappella. Il-Maestro di Cappella dak iż-żmien kien Don Benigno Zerafa (1726-1804). Wara l-1789 kien attiv ukoll fil-Knisja Konventwali tal-Kavalieri ta' Malta il-Belt Valletta. Francesco Azzopardi nħatar Maestro di Cappella fil-Katidral tal-Imdina, wara Benigno Zerafa, fit-8 ta' Diċembru 1783. 

Ikkompona xi 250 xogħol, il-parti kbira mużika sagra: 31 quddiesa, 76 salm, 6 Magnificat, 2 Passjonijiet, 6 Lamentazzjonijiet, 70 Motett, 16-il Antifona u biċċiet għall-orgni għall-Milied.  Imma l-ikbar xogħol tiegħu kien it-trattat pedagoġiku, Il musico prattico I tal-1786. Minħabba dan kiseb fama internazzjonali meta Nicolas-Étienne Framery ttraduċih għall-Franċiż u Le Duc ippubblikah bit-titlu Le Musicien Pratique. Jidher li s-suċċess tiegħu dam ħafna għax fl-1824 il-mużikoloġista Franċiż Alexandre Choron ħareġ edizzjoni ġdida bl-istess isem. Azzopardi baqa' jfittex teoriji ġodda u fl-1809 ħareġ verżjoni oħra, Il musico prattico II, fejn espanda l-prinċipji tal-ewwel verżjoni u żied magħhom.

Azzopardi kien wieħed mill-għalliema ta' Nicolò Isouard. Miet ir-Rabat, Malta.

Xogħlijiet

Mużika vokali profana 
Malta felice (cantata, 1775)
La magica lanterna (opra buffa, 1791)

Mużika vokali sagra 
La passione di Cristo (oratorju, librett ta’ Pietro Metastasio, 1802)
Bosta quddisiet komposti mill-1768 sal-1806
Bosta xogħlijiet sagri komposti mill-1772 sal-1796
Kanti, innijiet, salmi komposti mill-1772 sal-1807

Mużika strumentali 
Ouverture għal 2 oboi, 2 vjolini, 2 korni, basso u orgni (1782)
Sinfonija għal 2, 2 vjolini, vjola, 2 korni u basso continuo (1797)
Sinfonija għal oboe obbligato, oboe, 2 vjolini, 2 korni u basso continuo (1799)

Trattati 
Il musico pratticoIl musico prattico IIDissertazione sulla risoluzione della quinta falsa in 6/4 rivolto dell'armonia di 5/3Dissertazione sulla musica greca Bibljografija 
P. Pullicino - Notizia biografica di Francesco Azzopardi - Malta, 1876
D. Buhagiar - Francesco Azopardi (1748-1809): A Maltese Classical Composer, Theorist, and Teacher - Mediterranean Institute, l-Università ta' Malta, l-Imsida, Malta, 1999, Teżi
F. Bruni - Musica sacra a Malta - Malta, 1993

 Diskografija 

 Unveröffentlichte Manuskripte aus der Kathedrale von Malta, Francesco Azopardi, Nisi Dominus'' - Tölzer Knabenchor, Wolfgang Schady - ISBN: B0000285YX

Referenzi 

Twieldu fl-1748
Mietu fl-1809
Kompożituri Maltin
Francesco